safouaneb/arywiki huggingface dataset:
عباس لمساعدي

محمد بن عبد الله بن الطيب بن لحبيب، لمعروف بعباس لمساعدي (تولد ف 1925 ف تازارين نواحي زاݣورة ؤ تقتل ف فاس ف 27 يونيو 1956) كان قايد ديال جيش التحرير ف لمغريب. حياتو. تولد عباس لمساعدي ف 1925 ف تازارين نواحي زاݣورة ف اسامر، لمغريب. كان باه فقيه و عطّار، وكان عباس تيمشي معاه هو و خوتو باش يتعلمو لحرفة. ف لول ديال لخمسينات دخل لحبس وعدبوه فيه لفرانساويين. ملي خرج منو، قرر باش يولي مناضل للاستقلال د لمغريب، لي كان مامن ب لي ماغادي يكون غي ب سلاح. ف 1955 مشا لريف ونظم جيش تحرير مع بزاف د ناس لي كانو متافقين معاه فلافكار، و لي كانو تيدًربو ب سلاح. طريق لي خدا عباس لمساعدي ماعجباتش حزب ستيقلال، وكانت لعلاقة بينو وبين لمهدي بن بركة ماشي تال لهيه. لمساعدي قدم ليستيقالة ديالو من لحزب نهار 16 ماي 1956. ف 27 يونيو 1956، تقتل فظروف مامعروفاش بقرطاسة ماتعرفش شكون تيراها. تدفن ب تخبية ف لول ولكن عرفوها ناس وتعاود تدفن ف فاس ف 3 يوليوز 1956 وحضر لݣنازة ولي لعهد حسن.
عبد الجليل هدا

عبد الجليل هدّا، وكان معروف ب سمية "كاماتشو" (خلاق ف مكناس ف 21 مارس 1972)، كوايري مغريبي و لعايبي دولي د لمونتاخاب كان كايلعب ف لپوسط د قلب هجوم. كاماتشو كان من احسن لمهاجمين لمغاربة ف تّسعينات و ماركا جوج بيوتا ف كاس لعالم 98 ضد نّرويج و سكوتلاندا. حياتو. عبد الجليل ولد مكناس وبدا لكورة ف لفراقي د لحومات. دخل للكوديم ف لفريق د شّبان و من بعد سلفوه عام ل اسمنت مكناس. من بعد ما رجع للكوديم داز نيشان ل سّينيور و تالق ف لقسم تاني ف لعام لّي رجعات فيه لكوديم ل لقسم لوطني لّول (1992–1993) و ف لعام لّي من بعد دّا لبوطولة د لمغريب مع لكوديم لّي كانت عندها فرقة كبيرة ب لعايبية كبار بحال: بيدان، بودومة، لمنطيح، ليوسفي و بلعمري و لخوت الغالي و جمال الدريدب. وتما شدات فيه لكنية ديال كاماتشو حيت ديك لفرقة تّاريخية ديال لكوديم كان لجمهور ديالها كايسمي لّعايبية بسميات لعايبية قدام د ريال مادريد بحال كاماتشو و بوطراݣينيو. ف لعام لّي من بعد لعبو تشامپيونز ليݣ د افريقيا كبيرة و تقصاو ب صعوبة ف ربع نّهاية ضد الزمالك المصري. ف ديك لوقت كان بدا عبد الجليل كايفرض راسو ف لمونتاخاب و لعب اول ماتش ديالو ضد مصر ف 1995 و ف 1996 بدات لكاريير ديالو لحتيرافية، و لّي بداها ف الاتحاد السعودي، لّي جاور فيه احمد البهجة و دارو بجوج موسم كبير ف السعودية، من بعد مشا لتونس ل لكلوب افريكان لّي دار فيه موسم كبير (ماركا 39 بيت) و ما زال كايتعتابر من احسن لّعايبية تسعود لّي لعبو ف تونس. من بعد حتارف ف سپانيا ف سپورتينغ خيخون، لّي لعب معاهوم جوج مواسم و بان ب مستوى كبير. رجع من بعد لتونس، ل نّادي لافريقي ل موسم واحد و سالا لكاريير ديالو ف لمغريب مع لماص و لكوديم. مع لمونتاخاب، لعب كاماتشو 48 ماتش ماركا فيهوم 19 لبيت. اول بيت ديالو كان كونطر تونس ف 1996 و كايبقاو 2 بيوتا ديالو ف كاس لعالم 1998 من اهم لبيوتا ف لكاريير ديالو.
عبد السلام لغريسي

عبد السلام لغريسي، خلاق ف 5 يناير 1962 ف لقصر لكبير، لعاب د لكورة مغريبي كان كايلعب ف لمركز ديال مهاجم. لعب ف لفراقي ديال الجيش لملكي (من 1982 ل 1993 و بين 1994 و 1998) و رّاجا (1993–1994) و سالا لكاريير ديالو ف سلطنة عمان ف لفرقة ديال سّويق لعوماني (بين 1998 و 2000). عبد السلام لغريسي خدا لقب هداف لبوطولة 3 ديال لمرات، كاملين بيهوم مع ليفار: ف 1982-83 (14 لبيت) و 1989-90 (22 بيت) و 1994-95 (15 لبيت). لعب 17 ماتش مع لمنتخب لوطني لمغربي و شارك مع لمنتخب فالالعاب الاولمبية 1984 و ف كاس لعالم 94 ف ميريكان. عبد السلام لغريسي هو لّي ماركا لبيت تّاريخي ف 93 ضد زامبيا لّي اهل لمغريب ل كاس لعالم. بيوغرافي. النادي الاول ديالو كان هو نادي القصر. كان من بين الاساطير ديال كورة القدم المغربية. سالى كهداف ديال البطولة ديال المغرب ف 1983، 1990 وف 1995. اصابة منعاتو باش يشارك مع المنتخب ديال المغرب ف كاس العالم 1986. فـ 1992، شارك، مع فريق المغرب، فـ CAN 1992. لغريسي معروف بلي ماركا بيت ف 1993، الهدف اللي اهل المغرب لكاس العالم 1994، فاخر ماتش ديال التصفيات ضد زامبيا. Un an plus tard، كيبان فاللائحة ديال اللعابة المغاربة لي جابوهم ل كاس العالم 1994. دخل للملعب، كبديل، فالماتش الاول ضد بلجيكا.
عبد الكريم الرايس

عبد الكريم الرايس (تولد ف فاس ف 1912 - مات ف فاس ف 30 غشت 1996) كان فنان موسيقي و كاتب مغريبي، ومن الناس اللًي جدًدوا لموسيقا لاندلوسية وحافظو عليها. كان تيتسمًا ب"لعميد د لموسيقا لاندلسية". حياتو. تولد عبد الكريم الرايس ف درب الطويل ف لمدينة لقديمة د فاس. ملًًي كان صغير، خدم ف لمطبعة د ابًاه، لي كانت من لمطبعات لوالا ف لمغريب. ف نفس لوقت، شجعاتو ختو باش يتعلم للاندلسي، و دخل يتعلم مع لمعلمين محمد لبحيري، ومحمد لبريهي، حتا ولاً تاهو معلًم وتيعرف مزيان للرباب. ملًي غادي يموت البريهي ف 1945، غادي يولًي عبد الكريم هو الرايس د لجوق، وهاد لجوق غادي يخدم بزًاف مع لاذاعة لوطنية. من غير لغنا، كان عبد الكريم الرايس مهتم بزاف بالتوثيق د لكلمات والنوبات د لموسيقا د لالة، وكتب بزًاف د لكتوبا منها: خدا عبد الكريم الرايس جوج اوسمة على لخدمة ولمسيرة ديالو فلموسيقا د لالة، واحد من لمغريب (درجة فارس) وواحد من فرانسا (درجة فارس).
عبد المجيد سباطة

عبد المجيد سباطة (تولد ف الرباط ف 20 ماي 1989) هو كاتب ومترجم ومدون مغريبي، عندو شهادة د لماستر ف لهندسة لمدنية. نشر بزاف ديال التقارير ولمقالات ف بزاف ديال جورنالات ب لعربية، وعندو مدونة على السيت ديال لجزيرة. كتب سباطة تلاتة د الروايات اللي هوما: "خلف جدار العشق"، "ساعة الصفر" (اللي ربحات لجائزة د لمغريب د لكتاب السردي ف 2018) و "الملف 42" (خرجات ف 2020). تيخدم سباطة تا فالترجمة وترجم جوج روايات للعربية: "فتاة الرحلة 5403"، و "لن ننسى ابدا".
عبد النبي الكاس

عبد النبي الكاس (ب الشلحة: ⵄⴱⴷⵏⴱⵉ ⵍⴽⴰⵙ) (مريرت: 1963 - 18 مارس 2013) كان واحد المغني مغربي من لاطلس لمتوسط تيغني ب الشلحة و الدارجة و كيخدم الالة د لوتار. حياتو. تولد عبد النبي لكاس عام 1963 ف مريرت ف لاطلس لمتوسط. ملي دخل للاعدادي، تبلا ب لوتار و حبس قرايتو ومشا لخنيفرة. تما تعلم مع لاستاذ اللول ديالو محمد ستيتو، و موراها تعرف على محمد مغني، اللي بقا معاه بزاف و علًمو لقواعد د لوتار. ف 1997، شارك عبد النبي لكاس ف السهرة اللي فتاتحو فيها دوزيم للعموم، و من بعد سجل جوج كواسط وحدا ب الداريجا (د الشعبي) و وحدا ب الشلحة، و بجوج تعرفو بزاف. شارك الكاس تا ف سمفونية فزاز، اللي كانت سمفونية جمعات ݣاع لفنانا د لاطلس لمتوسط، منهم محمد رويشة و محمد مغني. مات عبد النبي لكاس نهار 18 مارس 2013 ف لعشية ف مريرت، من بعد واحد لمرض صعيب اللي ماكان عندو دوا.
عبد لكريم لحضريوي

عبد لكريم لحضريوي (خلاق ف تازة ف 6 مارس 1972) كوايري مغريبي لعب بين 1989 و 2005 و كان كايلعب مدافع ف ليسر. هو من احسن لمدافعين لعسريين لّي عرفاتهوم لكورة لمغريبية. لحضريوي بدا لكاريير ديالو ف ليفار لّي لعب معاهوم 7 سنين قبل ما يمشي يحتارف ف اوروپا مع بينفيكا لبرطقيزي و الكمار لهولندي وشارلوروا لبلجيكي. لحضريوي لعب 72 ماتش دولي معا لمونتاخاب و 2 كيسان د لعالم ف 94 و 98. لحضريوي خلاها متورخة حيت هو لّي كان مورا 2 د لبيوت لحاسمين ف تّاهل د لمغريب ل كاس لعالم و تقريبا ب نفس طّريقة: ف 93 كان هو لّي صونطرا ل لغريسي فاش ماركا ب رّاس لبيت د تّاهل كونطر زامبيا و عاودها ب نفس طّريقة ف 98 ف لماتش لّخر د لايقصائيات ضد غانا فاش سونطرا ل خالد رغيب.
عبد لمجيد ضولمي

عبد المجيد ضّولمي (خلاق ف دّار لبيضا ف 20 غشت 1953 و مات ف دّار لبيضا ف 27 جويي 2017) كوايري مغربي كان تايلعب مدافع اوسط (ليبيرو) ولا ف لوسط دّفاعي. دوز اغلبية لكاريير ديالو مع رّاجا، لّي لعب معاها 568 ماتش رسمي، و لعب 140 ماتش دولي مع لمونتاخاب لوطني لمغريبي. هو من احسن لّعايبية لّي دازو ف تاريخ لكورة لمغريبية و كان معروف ب تامعلميت ديالو ف لوسط و ب رّوح رّياضية لعالية ديالو. ضّولمي كان معروف ب لقب "لمايسترو" و "الاستاذ". ف 1992 عطاتو ليونيسكو جائزة "اللعب النظيف" لّي جازات ضّولمي على شّخصية لميتالية ديالو لمعروفة ب لمعقول و لحتيرام لّي كان كايبينو ف لّعب ديالو ولّي خلاه لعايبي محبوب و محترم بزاف من عند لّعايبية لّي لعبو معاه ولا ضدو. ضّولمي مع لمونتاخاب ربح كاس افريقيا 1976 و لميدالية دهبية د العاب لبحر لمتوسط ف 1983. معا رّاجا ربح يالاه 3 د لكيسان د لعرش و عمرو ما ربح معاهوم لبوطولا. لبدايات والحياة الشخصية. عبد المجيد ضّولمي تولد فدار البيضا نهار 20 غشت 1953، وكبر فواحد العائلة مغربية محبة للرياضة، خصوصاً كرة القدم. من صغره، كان واضح ان عندو موهبة كبيرة فاللعب الدفاعي، وبدا كيلعب فالاحياء الشعبية قبل ما يولي يلتحق بالاكاديمية المحلية. منذ البداية، تميز بضبط النفس، التركيز العالي وروح المسؤولية فالميدان، وهادشي خلاه يبان متميز عن بزاف من اللاعبين الشباب اللي كانو معه فالفترة ديالو. المسار الرياضي. ضّولمي كان تايلعب مدافع اوسط (ليبيرو) او فوسط الدفاع، و دوز اغلب لكاريير ديالو مع فريق رّاجا، لّي لعب معاها 568 ماتش رسمي، وشارك 140 ماتش دولي مع المنتخب الوطني المغربي. كان معروف بالهدوء ديالو، الرزانة فالتصرفات، والقدرة على قراءة المباراة بشكل استثنائي، وهادشي خلاه من احسن اللاعبين فوسط الدفاع فالمغرب وحتّى فالقارة الافريقية. ضّولمي كان مشهور بلقب "لمايسترو" و"الاستاذ"، حيث كل واحد كان كيشوفو كمثال للانضباط والروح الرياضية العالية. فـ1992، منحاتو **اليونيسكو جائزة اللعب النظيف**، تكريماً لشخصيته الهادئة والاحترام الكبير اللي كان كيبينو تجاه خصومه وزملائه، وهاذ الجائزة زادت من مكانتو كواحد من اللاعبين المحبوبين فالمغرب وخارجو. الانجازات الدولية. مع المنتخب الوطني المغربي، ضّولمي شارك فـ140 ماتش دولي، وحقق بزاف الانجازات البارزة. من بينها: الفوز بكاس افريقيا للامم 1976، وحصد الميدالية الذهبية فالالعاب المتوسطية 1983. هاد الانجازات خلاتو يكون من ابرز اللاعبين المغاربة فالتاريخ، وسمعتو ولات معروفة عالمياً. الانجازات مع الرجاء. مع فريق الرجاء، ربح ضّولمي ثلاث كؤوس العرش، وكان دائمًا عنصر اساسي فالفريق. بالرغم من انه مع الرجاء ما ربحش الدوري المغربي (البطولة)، الا ان الاثر ديالو فالفريق كان كبير بزاف، وكان قدوة للجيل الجديد من اللاعبين، سواء فالمستوى التقني او فالانضباط داخل وخارج الميدان. الوفاة والارث. توفى عبد المجيد ضّولمي نهار 27 جويي 2017 فدار البيضا، بعد مسيرة رياضية طويلة ومليئة بالانجازات. الوفاة ديالو كانت صدمة للوسط الرياضي المغربي، بزاف ديال اللاعبين، المحللين الرياضيين، واللاعبين السابقين عبّرو على الحزن ديالهم وذكروه بانه كان مثال للالتزام، الروح الرياضية، والاحترام المتبادل. الارث ديالو كيبقى حي فذاكرة الجماهير، واسماء اللاعبين الجدد كيتعلمو من المسار المهني ديالو وقيمه داخل وخارج الميدان، خصوصاً الالتزام والانضباط والتواضع. للمصادر.
عبد الرحيم بوعبيد

عبدالرحيم بوعبيد (تولد ف 23 مارس 1922 فسلا - مات نهار 8 يناير 1992 ف الرباط) كان محامي ؤ سياسي ؤ مناضل يساري مغريبي. بوعبيد كان من لقياد ديال لحاراكة لوطنية لمغريبية، ؤ شد مناصب سياسية ؤ حوكومية كبيرة مورا سّتيقلال د لمغريب. حياتو. تولد عبدالرحيم بوعبيد ف سلا ف وسط عائيلة شعبية. مورما خدا شهادة ديال لبتيدائي ف 1934، قرا لاعدادي و لّيسي ف مولاي يوسف ف الرباط، ؤ خدا لباكالوريا ف 1938. بدا نضال باش يستاقل لمغريب من فرانسا ملي مشا ل فاس باش يخدم كا موعليم تما. عام 1945، مشا ل معهد الدراسات السياسية ف پاري، بعدما كان واخد ليسونص ف لقانون. ف 1949 نخارط ف لهياة د لموحامين ف رّباط. و بعدها عاون لمناضلين ديال لحركة لوطنية حتا ستاقل لمغريب ف 1956. لكاريير. نّيضال على ود سّتيقلال. فاش كان كيوجّد لباكالوريا، نخارط ديجا ف خلايا د لمقاومة د سّتيعمار لفرانساوي ؤ لكتلة د لعامال لوطني. تلاقا ب بنبركة فاش كان ف ليسي مولاي يوسف ف رّباط، ؤ من بين لمهام لي ساهم فيها ف اطار لكتلة كانو تاطير لجماهير ؤ نشر لوعي ب لمطالب ؤ دّيفاع على لحقوق ديال لمغاربا. ساهم ف تقديم لوتيقة د لمطالبة ب سّتيقلال نهار 11 يناير 1944، ؤ كان من اصغر لّي سناو عليها. تّعتاقل جوج مرات من طاراف لفرانسيس، ؤ ساهم ف نشر لوعي لقومي عند لمغاربا زّماݣريا ف فرانسا فاش مشا يقرا تماك. شارك ف لمفاوضات ديال ايكس ليبان، ؤ كان معا لوفد لي مشا ل ماداݣاسكار باش يتلاقا ب محمد لخامس ف شتنبر 1955. ف ماي 1956، تعرّض ل محاولة غتيال لي نجا منها. لمناصب لحوكومية. ف 1955، كان اول سفير ديال لمغريب ل فرانسا باش يعاون ف لمفاوضات ديال ستيقلال لمغريب. و مبعد خدم وزير ديال الدولة مكلّف ب شؤون لمفاوضات ف حوكومة لبكاي لولا، من 1955 تال 1956. ؤ شد وزارة لقتيصاد لوطني ؤ لمالية من اكتوبر 1956 تال ماي 1960، ؤ تزادت ليه تا لمسؤولية د وزير لفلاحة، ؤ كان تا نايب د لوزير لّول ف لحوكومات ديال احمد بلافريج ؤ عبدالله براهيم. وكان قيادي ف حيزب سّتيقلال و مبعد لاتحاد لاشتراكي معا لمهدي بن بركة. بوعبيد خدم على تطوير لقتيصاد د لمغريب، ؤ طلق اول خطة خامسية د تّنمية (مابين 1960 ؤ 1964). ف 1975 تّنتاخب امين عام ديال حيزب ليتيحاد شّتيراكي، ؤ تعاود نّتيخاب ديالو تلاتة د لمرات متّابعين. رفض باش ياخد لمنصب ديال والي بنك لمغريب باش يركّز على تنضيم لحيزب ديالو. لمسار لحيزبي. ف شتنبر 1959، وافق بوعبيد باش يكون عضو مؤسس ديال ليتيحاد لوطني د لقوات شّعبية (لي منبعد تبدلات سميتو ل "ليتيحاد شّتيراكي")، لي نشق من حيزب سّتيقلال. ف ماي 1963، تّنتاخب عضو ف لبرلمان، ولاكين تّعتاقل موراها معا قياديين خرين فاش قرر لحيزب باش يقاطع نّتيخابات لمحلية. ف 1974، ستقبلو لماليك لحسن تّاني، ؤ تطلق سراح بعض لمعتاقلين د لحيزب. دار موراها جولة ف لخاريج باش يعرّف ب لقضية د صّحرا لمغريبية. ف شتنبر 1981، تّعتاقل بوعبيد ؤ اعضاء خرين د لمكتب سّياسي د لحيزب، ؤ تّحكم عليهوم ب عام د لحبس، فاش تحفضو على لمسالة د سّتيفتاء ف صّحرا. ف مارس 1989، تّنتاخب اخر مرة على راس لحيزب، ؤ ف 3 فبراير 1991، وخا كان ديجا مريض، شارك ف مسيرة شعبية كبيرة ف رّباط باش يساند شّعب لعيراقي. اخر ضهور جماهيري ديالو كان ف 1 ماي 1991 ف مهرجان نقابي ب موناسبة عيد شّغل.
عبداللطيف زروال

عبداللطيف زروال، تولد فـ15 ماي 1951 فبرشيد ؤغبروه ف 4 نونبر 1974 فدارلبيضا، كان ؤستاد د لفلسفة ؤمناضل مغريبي. حياتو. تولد عبداللطيف زروال فبرشيد فوسط عائيلة شعبية، باه عبدالقادر كان شارك ف لمقاومة لمسلحة ضد لفرانساويين. مور ما خدا شهادة ديال لبتيدائي، مشا لدارلبيضا ؤموراها لرباط باش يكمل قرايتو، ؤخدا لباكالوريا ؤهو فعمرو 17 لعام. دخل لكلية لاداب د رباط ؤدار شعبة لفلسفة لي خدا فيها ليسونس، ؤموراها مشا لمدرسة لعليا د لاساتذة ؤتعين ؤستاد فسطات. بدا نضال فلول معا لݣروپ ديال انيس بلافريج (لي هو ولد زعيم ستيقلالي احمد بلافريج)، ؤمن بعد منها دخل ف 1970 لمنظمة 23 مارس لماركسية لينينية ؤموراها مشا معا الى لامام ف 1973. ؤكان مناضل حتا فتيحاد لوطني لطلبة لمغريب. ف هاد لوقيتة، سلطات دارو حملة ضد لموناضلين ديال لحركات شيوعية ؤ ضطر عبداللطيف يتخبا معا ابراهام سرفاتي عند واحد لمناضلة فرانساوية سميتها كريستين دوغ. والاكين ف شتنبر 1973 ف دارلبيضا تحكم عليه غيابيا ب لاعدام، بعدها ب عام فـ4 نونبر 1974 تشد ؤ داوه للكوميسارية ديال درب مولاي الشريف ف كازا (لي ف نفس لوقت كانت معتقل سري) ؤ موراها غبر. كاين روايات بلي راه من بعد سيمانة من لعتيقال ديالو لقاو لجتة ديالو ف سبيطار بن سينا ف رباط مسجلة بسميت عبداللطيف بن عبدالقادر البارودي.
عبدالله براهيم

عبدالله براهيم، تولد ف 24 غشت 1918 ف مراكش ومات نهار 11 شتنبر 2005 ف دار لبيضا، كان سياسي مغريبي. حياتو. تولد عبدالله براهيم ف درب حمان ف حي لمواسين د لمدينة لقديمة د مراكش ولا ف تامصلوحت نهار 24 غشت 1918 ف وسط عائيلة غنية، باه مولاي براهيم شريف ادريسي بن احمد كان خدام ف لبيع وشرا ديال ماكن د لفلاحة وكانت عندو دار دباغة ؤ مصبانة، زيد عليها لاراضي لي كانت عندو ف ؤريكا، اغمات، امزميز ؤحتا ف مراكش؛ مو سميتها فاطمة سنتيسي اصلها سوسي. ف47-1946، كان هو لمغريبي لوحيد لي مقيد ف لمدرسة تطبيقية ديال دراسات لعليا ف باريز. ف 7 دجنبر 1955 تعين عبدالله براهيم كاتيب دولة ف لاعلام ف حوكومة لبكاي لولا، موراها ف 3 دجنبر 1956 ف حوكومة لبكاي تانية ولا وزير ديال شغل ؤشؤون جتيماعية حتال 1958. ف 24 دجنبر 1958 تعين براهيم رئيس د لمجليس (حوكومة)، ؤدار اصلاحات قتيصادية مهمة ف لبلاد. ف 25 يناير 1959، عبدالله براهيم معا يساريين وحداخرين نشقو من حيزب ليستقلال، ودارو حيزب جديد سماوه تيحاد لوطني للقوات شعبية. عبدالله براهيم بقا ف هاد لحيزب ؤ رفض ينضم لتيحاد شتيراكي للقوات شعبية حتا مات ف 11 شتنبر 2005 ف دار لبيضا.
عبدلكريم لخطابي

عبدلكريم لخطابي، تولد ف 1860 ف قبيلة ايت ورياغل ف ريف و مات ف عام 1920، كان قاضي وعالم د دين و لقانون. عبدلكريم تولد ف وسط لحرب بين لمغريب و صبانيا ديال 60-1859، من عائيلة ديال لاعيان عندها علاقة معا لمخزن ؤ لحوكومة سلطانية؛ ف 1883 عين سلطان لحسن لول عبدلكريم قاضي. من بين ولادو، كاين مْحمد (1872-1967) ؤ مُحمد (1882-1963)، هاد لخر هوا لي كان ربح صبليون ف معركة انوال ف 1921. النشاة. تزّاد عبد الكريم وسط عائلة من الاعيان اللي كانو عندهم علاقات قوية مع المخزن ومع السلطان المغربي. هاد الجو العائلي عطاه واحد التكوين ديني وقانوني متميّز، حيث قرا العلوم الشرعية وتعمّق فـ الفقه الاسلامي والقانون التقليدي المغربي. تشرّب من الوسط ديالو قيم الانضباط والالتزام بالشرع، وهاشي خلاه يحظى باحترام القبائل الريفية. فـ 1883، السلطان الحسن الاول قرّر يعيّنو قاضي على مناطق فالريف، وهدي كانت البداية ديال الخدمة الرسمية ديالو داخل اجهزة الدولة المخزنية. المنصب عطاه سلطة باش يسهر على فض النزاعات، تطبيق الاحكام الشرعية، وضمان نوع من الاستقرار الاجتماعي وسط ايت ورياغل والمناطق اللي كانت تابعة لها. الاسرة. كان عندو بزاف ديال الولاد، ومن بينهم: السياق التاريخي. الفترة اللي عاش فيها عبد الكريم لْكبير كانت معقدة بزاف: المهام القضائية. من 1883 حتى لوفاتو فـ 1920، بقا عبد الكريم كايخدم قاضي فالريف. فالمدة ديال تقريباً اربعين عام، كان مسؤول على فض النزاعات بين القبائل، وعلى تطبيق الشرع الاسلامي فالمعاملات اليومية، وكايضمن الاستقرار وسط قبيلة ايت ورياغل ومناطق مجاورة. خدمتو ماكانتش غير تقنية، ولكن حتى رمزية، بحيث كان كايجمع بين دور الفقيه اللي كايفسر الاحكام الشرعية ودور الوسيط اللي كايسعى للصلح بين الاطراف المتخاصمة. حضور عبد الكريم عطى وزن كبير لعائلة الخطابي فالمنطقة، وخلّى الاسم ديالها يرتبط بـ العلم، القضاء والسلطة المحلية. هاد التجربة الطويلة رسخات مكانتو كشخصية محترمة ومعروفة، ومهدات باش ولادو من بعدو يكون عندهم نفوذ سياسي وعسكري فمرحلة المقاومة ضد الاستعمار الاسباني. المعارك المرتبطة بولادو. بالرغم من ان عبد الكريم لْكبير ما كانش عسكري، ولادو دخلو مباشرة فالمقاومة. الجدول التالي كيبين اهم المعارك اللي ارتابطات باسم العائلة: الاثر. بفضل الدور القضائي والعلمي ديالو، قدر عبد الكريم يرسّخ مكانة الاسرة ديالو فالريف، وولا اسم الخطابي مقترن بالعلم، الشرع، والحكمة فـ اتخاذ القرار. هاد السمعة خلات العائلة عندها هيبة فالمجتمع، وخلقات واحد النوع من الشرعية المحلية اللي تجاوزات الحدود ديال ايت ورياغل باش توصل لمناطق ريفية اخرى. هاد الرصيد المعنوي مهّد الطريق لولادو، خصوصاً محمد بن عبد الكريم الخطابي، باش يقودو اكبر مقاومة ضد الاستعمار الاسباني فالمغرب، وخاصة فـ معركة انوال سنة 1921. بالتالي، كيتشاف عبد الكريم الخطابي الكبير كـ حلقة واصلة ما بين المخزن التقليدي اللي كان كايعتمد على العلماء والقضاة لضبط النظام، والمقاومة المغربية الحديثة اللي بنت مشروعها على الشرعية الشعبية والجهاد ضد المستعمر.
عزيز السحماوي

عزيز السحماوي (تولد ف 1962 ف مراكش) هو مغني مغريبي مختص فبزاف دلانواع دلموسيقى بحال الدجاز و ݣناوا، و تيخلط بعض لمرات بيناتها. حياتو. تولد عزيز السحماوي ف مراكش ف 1962 وكبر فيها. بدا تيسمع لموسيقى د ݣناوا من صغرو، وكان تيشجعو عليها بًاه. من بعد ماخدا اجازة فلاداب مشا لباريز ف فرانسا وطوًر لموهبة ديالو فلموسيقى. فلوسط د التسعينات كان من لمؤسسين د لاوركيسطرا لوطنية د باربيس (Orchestre National de Barbès) اللي كانت مجموعة تاتخلط الترات لمغاربي مع انواع عالمية بحال الدجاز والريݣي ولبلوز. من مورا جوج البومات، خرج السحماوي من لمجموعة د باربيس ودار لمجموعة ديالو ف 2010، اللي سمًاها لجامعة د ݣناوا (University of Gnawa) و اللي تيشاركو فيها فنانة من لمغريب، فرانسا و السينيݣال. ف 2014، كانت بزاف ديال لهضرة والنقاشات على السحماوي حيث كان طلب باش ياخد لجنسية ديال لجزائر. لاغاني ديالو. خرًج عزيز السحماوي بزاف د لاغاني ولالبومات مع بزاف د لمجموعات ولفنانين اللي غنًا معاهم. منًها:
عطارد

عطارد (الرمز: ) هو واحد لكوكب من لكواكب د لمجموعة شمسية ديالنا. هو اقرب كوكب ل شمش، وهو اصغر واحد ف لكواكب د لمجموعة. لقطر د عطارد تيدير تقريبا 4880 كلم، و لوزن ديالو هو 0. 055 من لوزن د لارض. عطارد كيكمُل ضًورة ديالو على شمش ف 87 يوم و 23 ساعة (اذن لعام ف عطارد فيه تقريبا 88 يوم ارضي). لعام لعطاردي (لي هو لوقت لي كيضور فيه عطارد ضورة كاملة على شمش) كيساوي يا الله نهار ونص عطاردية، حيث عطارد تيضور على راسو بشوية، ماشي بحال لارض لي تادًير ضورة على راسها كل نهار. مايمكنش تكون دابا عيشة فعطارد حيث الحرارة اللي فيه كاتكون كبيرة بزاف فوسط النهار (427 درجة) وباردة بزاف فالليل (-173 د الحرارة). لمواصفات د عطارد. عطارد كيشبه بزاف ف شكل ديالو ل لقمر ديال لارض حيث تاهو فيه حفاري بسباب نيازك. عطارد ماعندوش اقمار ديالو، وماعندوش شي غلاف جوي. عطارد عندو نواة من لحديد، وهادشي تيخلًيه يدير واحد لحقل مغناطيسي اللي كيسوى 1% من لحقل لمغناطيسي د لارض. لمكوًنات د عطارد. 70% ديال عطارد هي معادن، و 30% هي سيليكات. لكثافة ديالو هي ثاني اكبر كثافة فلمجموعة الشمسية مورا لكثافة د لارض. هاد لكثافة لكبيرة هي لي خلات لعولاما يعرفو منًاش مكوًن عطارد: بما انه كوكب صغير، ؤ واخا هاكاك لكثافة ديالو كبيرة، اذن ضروري نواة ديالو د لحديد ؤ اتكون كبيرة بزاف.
علال لفاسي

محمد علال لفاسي، تولد ف فاس نهار 10 يناير 1910 ومات ف بوخاريست نهار 13 ماي 1974، كان واحد سياسي، كاتب، شاعر وعالم دين عربي مغريبي. ف لوسط سياسي ؤ لحزبي، علال لفاسي كانو ملقبينو بسميت "زّعيم". عائيلتو. علال لفاسي تولد ف وسط عائيلة لفاسي لفهري من مدينة فاس، ؤ تزوج ملي كانت عندو 20 عام ب زهرة لفاسي لفهري لي ماتت ف 13 ماي 1974 ؤ ولد معاها 3 د لبنات و2 دراري: ليلى، ام لبنين (تزوجات ب عباس لفاسي)، عواطف (تزوجات ب محمد لوافا)، عبد لواحد (كان وزير الصحة ف حوكومة اليوسفي و عضو مهم ف حزب الاستيقلال) و ام هاني. من بين حفايدو، كانلقاو نزار بركة لي هو لامين لعام د حيزب ليستقلال من 2017. حياتو. تولد ف فاس ف لمغريب فعائلة معروفا بعلاقتها بدار المخزن، كايرجع اصلها للقبايل العربية و اللي كتوصل لصحابة الرسول محمد، و فنفس الوقت عندها اصول يهودية دخلات للاسلام فالقرن 16، بات علال كان قاضي و عالم و استاد ف القرويين. قرا العلوم ديال الدين فالقرويين ف 1927، ومن تما بدات التحركات اللولة ديالو مع الوطنيين، بسباب هادشي غادي يجريو عليه من الجامعة ف 1932 و غادي يدخل المدرسة الناصيرية. غادي يبدا السياسة ف 1933 مور المشاركة ديالو فالمظاهرات ضد الفرانسيس بسباب الظهير البربري، اللي دار باش يفرق ف لمحاكم بين المغاربة العرب و الامازيغ، موراها غادي ياسس مع محمد لحسن الوزاني و احمد بلافريج كتلة العمل الوطني، اللي هو اول تنظيم وطني غادي يجمع الدراري الوطنيين ديال فاس. اسس حيزب ليستقلال لي كان عنصر مهم ف لحركة لوطنية ضد ليستعمار لفرانصاوي باش لبلاد ياخد ليستقلال ديالو. فنص ديال لخمسينات خرج من لحيزب باش يتبع توار لمسلحين ؤلموقاتيلين ف لمدن ضد لفرانسيس، ف لوقت لي كانت فيه لاديولوجيا د لحيزب كاتفضل حل سياسي وديبلوماسي. فعام 1956، ملي لمغريب حدا ستيقلال ديالو، لفاسي رجع لحيزب ليستقلال ودافع على لموقف ديالو فجورنال لعلم باش لمغريب يرجع لاراضي لي كانت تابعة ليه من قبل. فـ1959، ليساريين د لحيزب نشقو واسسو حيزب جديد سماوه تيحاد لوطني للقوات شعبية، ؤموراها لفاسي ولا رئيس دحيزب ليستقلال. فـ1962، لفاسي تعين وزير شؤون لاسلامية لفترة قصيرة، ؤموراها بعام دخل للبرلامان كنائب من حيزب ليستقلال. تما ولا هو زعيم ديال لموعاراضا من لخر ديال ستينات حتال لبدية ديال سبعينات. مات ف عام 1974، ف زيارة لرومانيا لي كان خاصو يتلاقا برئيس نيكولاي تشاوشيسكو.
علي شوهاد

علي شوهاد (تزاد عام 1965) مغني و شاعر مغربي من سوس تيغني بالشلحة و من اللولين لي دارو مجموعة ارشاش. حياتو. تزاد علي شوهاد عام 1965 فدوار حدا ايسافين ايبركاك فالاطلس مابين تارودانت و طاطا فالمغرب. كبر فواحد لعائلة ديال الشعراء وبدا تايكتب الشعر من المراهقة ديالو. دار واحد المجموعة سماها ازماز ف عام 1976 و من بعد مجموعة ارشاش عام 1979 ملي كان ف الدارلبيضا مع صحابو لي جاو من دوار ديالو. كتب علي شوهاد بزاف ديال الاغاني ديال ارشاش لي جابهم من الشعر الامازيغي الكلاسيكي القديم.
عمر المتيوي

عمر المتيوي (تولد ف طنجة ف 1962) فنان و باحث موسيقي مغريبي ف لفن د لموسيقى لاندلسية، اللي كاتسما تا لموسيقى د لالة. حياتو. كبر المتيوي ف مدينتو طنجة و موراها مشا قرا ف بلجيكا و خدا منها الديپلوم ديال لفارماسي ف 1994. ف نفس لعام اللي تخرًج فيه، رجع للمغريب و اسس مجموعة موسيقية ديالو سماها "روافد موسيقية" ف طنجة. اول تسجيل ديالها كان ف 1997. تيتعاون عمر المتيوي مع بزاف د لفنانا و لباحثين باش يرجعو التراث لموسيقي لاندلسي و يعاودو يحييوه، منهم لفرقة د بن باجة، #تحويل، #تحويل و سعيد بلقاضي. لكاريير د لموسيقى. المتيوي، قرا الصولفيج والعود والغناء الاندلسي فـ معهد موسيقي ف طنجة، و من بعد اسس مجموعة "روافد موسيقية" فـ التسعينيات. و حصل على بزاف ديال الجوائز بحال جائزة زرياب الدولية اللي خداها فـ حفل فـ تونس. خدمتو. نوبة رمل الماية. فـ 2023 بان كتابو "نوبة رمل الماية – تدوين ودراسة وتحليل". هاد الكتاب من منشورات اكاديمية المملكة المغربية، و كيعتبر ثاني كتاب كيصدر للمتيوي بعد كتابو اللول "نوبة الاستهلال" لي خرج فـ 2018.
عمر بنجلون

عمر بنجلون، تولد ف 1936 ف عين بني مطهر ؤمات مقتول ف 18 دجنبر 1975 ف دارلبيضا، كان سياسي مغريبي. حياتو. عمر بنجلون تزاد ف عين بني مطهر ف النواحي د وجدة و قرا تيصالات ؤ لقانون. شارك ف تاسيس تيحاد لوطني د لقوات شعبية ؤ كان عضو نشيط ف ليسار لمغريبي بين 1959 ؤ 1975. ف هاد تاريخ، شارك ف انشاء تيحاد شتيراكي د لقوات شعبية ؤ كان مكلف ب جورنال لحيزب لي هو لمحرر. كان نشيط حتا معا نقابات، خصوصا تيحاد لوطني د طلبة لمغريب ؤ تيحاد لمغريبي د شغل، ؤ تشد موراها بزاف د لمرات و تعتاقل. تعرض ف 1973 لاول محاولة غتيال على طريق بريّة ملغومة، ؤ موراها ف 18 دجنبر 1975 تقتل مورما طعنوه واحد لمجموعة تابعة ل شبيبة لاسلامية. خوه احمد بقا ف حيزب تيحاد شتيراكي حتال 1989 فين اسس حيزب طليعة.
عمر دهكون

عمر دهكون (تولد ف 1936 ف تاليوين ؤ مات ف 1973 ف قنيطرة) و اللي كان كيتسمّا ب زوهير، كان مناضل ف ليتيحاد لوطني للقوات الشعبية و ف لجناح الثوري ديالو اللي كانت سميتو التنظيم. دهكون كان هو الشاف ديال الخلايا السرية اللي كانت فالرباط و الدار لبيضا و اللي كانو تيوجدو باش يديرو اعمال مسلحة ف لمدن من بعد ما تبدا الثورة ف الجبل. مورا لاحداث د مولاي بوعزة ف 1973، تعتاقل دهكون وتحكم عليه بلاعدام. تعدم ف لعيد لكبير ديال ديك العام النّيت ف قنيطرة.
عمر واهروش

عمر واهروش (1926- 27 اكتوبر 1994) كان واحد المغني وشاعر مغريبي من قبيلة مزوضة جوايه مراكش تيغني بالشلحة وكيخدًم الالة ديال الرباب ولوطار. حياتو. تولد عمر واهروش عام 1926 اولا 1933 بدوار تيحونان فمزوضة جوايه مراكش فالمغريب. تاثر بباه ملي كان صغير حيت كان رايس وعلمو الرباب والشعر ولغنا. بدا عام 1952 ملي غنا قصيدة "الضابط" على المقاومة ديال للاستعمار ديال فرانسا، وداوه عليها للحبس دوز فيه ثلث شهور فامنتانوت، واستنكر فيها التي فرضها المستعمر انذاك، بحضور الحكام العسكريين وقائد المنطقة في حفل اقامه احد الاعيان. تعرف الرايس واهروش ب لغنا ديالو على لاستعمار والوطنية والضرائب والفقر. شارك فمهرجانات فالمغريب و الخاريج، مشا لفرانسا ف 1963 و بلجيكا ف 1964 و الحج ف 1968. اخر مرة سجل فيها عمر واهروش كانت ف 1987 قبل ما يمرض ودخل سبيطار الامراض العقلية ف 1991. مات الحاج واهروش نهار 27 اكتوبر 1994 فمراكش وخلا بزاف ديال الاغاني الامازيغية.